**Dráč Thunbergov** (lat. *Berberis thunbergii*) je opadavý ker z rodu dráč (*Berberis*), z čeľade dráčovité (*Berberidaceae*). Prvý Európan, ktorý sa o existencii tohto kra zmienil už roku 1784, bol švédsky lekár Thunberg; videl ho v Japonsku. Do Európy sa však dostal až v roku 1864. Veľmi často sa pestuje v záhradách a parkoch.

Opis
----

Dráč Thunbergov je kompaktný ker s uzavretou korunou, vysoký 1 až 2,5 m. Mladé konáriky sú tuhé, lysé, hlboko ryhované a s červenohnedou kôrou. Zväzočky listov vyrastajú na striedavo postavených brachyblastoch. Listy sú na okraji riedko ostito zúbkaté (vybiehajú do ostňov), sviežo zelené, často s červeným nádychom. Sú obrátene vajcovité, dlhé 15 až 85 mm, na vrchole niekedy zaoblené a celistvookrajové. Tŕne, ktoré vyrastajú v pazuchách listov, sú jednotlivé (vzácne trojité), dlhé do 15 mm.

Kvety rastú na štíhlych stopkách v zväzočkoch po dva až štyri. Sú obojpohlavné, pravidelné, trojpočetné so šiestimi kališnými lístkami a šiestimi korunnými lupienkami. Korunné lupienky majú na vrchnej strane pri báze vždy dva medníky. Kališné lístky sú malé, matne červené, korunné lístky sú dvakrát dlhšie, bledožlté s červenými plôškami. Plodmi sú jasno červené, oválne bobule, dlhé do 10 mm.

Rozšírenie
----------

Prirodzeným areálom výskytu dráča Thunbergovho je stredné a južné Japonsko. Vo voľnej prírode bol nájdený aj v Číne. Rastie hlavne v biómoch s miernymi klimatickými podmienkami. Dráč Thunbergov je po jeho úniku do voľnej prírody rozsiahle naturalizovaný v celej Severnej Amerike. Rastlina je naturalizovaná aj v Európe a ďalej sa šíri v juhozápadnom Nemecku, Škandinávii a ďalších európskych krajinách.

Ekológia
--------

Dráč Thunbergov možno nájsť v rôznych biotopoch. Môže rásť v čiastočnom alebo úplnom tieni, ale znesie aj plné slnko. Znáša suchú ale aj vlhkú pôdu (nie však premočenú), neznáša presolené pôdy. Často sa vyskytuje v lesoch, väčšinou v miernych listnatých oblastiach, ale aj v mokradiach. Usadzuje sa na trávnatých porastoch, okrajoch polí, ciest a na opustenej pôde. Veľké suchá alebo extrémne zimy nemajú veľký vplyv na celkovú produkciu semien.

Dráč Thunbergov predstavuje určitú hrozbu pre chránené oblasti, vzhľadom k jeho schopnosti tolerovať úplný tieň, na jeho vysokú klíčivosť a na rozširovanie semien vtákmi. Môže tak v uzavretom lesnom poraste v krátkom čase vytvoriť husté, trvalé a rozsiahle populácie.

Význam a využitie
-----------------

Dráč Thunbergov, po jeho introdukcii v Európe a iných častiach sveta, sa čoskoro stal populárnym v záhradách vďaka svojmu vzhľadu, krásnym červeným plodom, ale predovšetkým pre svoje žiarivo červené jesenné listy. Existuje mnoho medzidruhových hybridov medzi dráčom thunbergovým a dráčom obyčajným alebo dráčom Juliiným. Obsah červenofialových farbív v listoch sa najnápadnejšie prejavil pri najčastejšie pestovanom kultivare „Atropurpurea". Farba listov potom výrazne kontrastuje so žltou farbou kvetov.

Hrozby a choroby
----------------

Dráč Thunbergov býva hostiteľom parazitujúcich vošiek druhu *Liosomaphis berberidis*, ktoré sa živia jeho šťavami. Napadnuté jedince následne chradnú, čo znižuje ich estetickú hodnotu. V Holandsku bolo pozorovaných niekoľko dosť závažných zamorení druhom *Arge berberidis*, z radu blanokrídlovcov. Jeho larvy po defoliácii dráča následne migrovali na blízke kry mahónie cezmínolistej, kde dokončili svoj vývoj. Zaujímavý je aj nález hrdze obilnej *Puccinia graminis* na dráčovi v jeho pôvodnom areáli v Japonsku. Za medzihostiteľa tohto hubového patogénu býva najčastejšie považovaný dráč obyčajný.

Galéria
-------

* Dráč Thunbergov; mladý jesenný výhonok Dráč Thunbergov; mladý jesenný výhonok
* Dráč Thunbergov; pohľad na výhonok zhora Dráč Thunbergov; pohľad na výhonok zhora
* Dráč Thunbergov; vrchná strana listov Dráč Thunbergov; vrchná strana listov
* Dráč Thunbergov; spodná strana listov Dráč Thunbergov; spodná strana listov
* Dráč Thunbergov; listy (september) Dráč Thunbergov; listy (september)
* Dráč Thunbergov; zväzočky rozvíjajúcich sa kvetov (máj) Dráč Thunbergov; zväzočky rozvíjajúcich sa kvetov (máj)
* Dráč Thunbergov; zrelé plody (október) Dráč Thunbergov; zrelé plody (október)
* Dráč Thunbergov; minuloročné plody (apríl) Dráč Thunbergov; minuloročné plody (apríl)
* Dráč Thunbergov; zrelý plod so semienkami (október) Dráč Thunbergov; zrelý plod so semienkami (október)
* Dráč Thunbergov; mladý ker (jeseň) Dráč Thunbergov; mladý ker (jeseň)
* Dráč Thunbergov; starší ker (jeseň) Dráč Thunbergov; starší ker (jeseň)

Referencie
----------

1. 1 2 3 4 5 6  V. Větvička, V. Matoušová. *Stromy a kry*. Bratislava : Príroda, 1992.
2. 1 2 3   *Berberis thunbergii DC.* [online]. POWO - Plants of the World Online, Kew, [cit. 2022-09-29]. Dostupné online. (anglicky)
3. 1 2 3 4 5 6   *Berberis thunbergii DC.* [online]. The International Dendrology Society, Hachette, UK, [cit. 2022-09-29]. Dostupné online. (anglicky)
4. 1 2 3 4 5   *Berberis thunbergii (Japanese barberry)* [online]. CAB International; Wallingford, Oxon OX10 8DE, UK, 2019-11-21, [cit. 2022-09-29]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Dráč Thunbergov**
* Spolupracuj na Wikidruhoch Wikidruhy ponúkajú informácie na tému **Dráč Thunbergov**